* PRAKSOTEKA: 29. 01. 2021.

TEMA: Mentorisanje online

Profesor Kemal Kačapor, Ekonomski fakultet Sarajevo

Navikavanje na korištenje novih tehnoloških dostignuća tokom obrazovnog procesa u vrijeme pandemije svakako da ima svoje dobre i loše strane. Obzirom da se obaveze i odgovornosti studenata prvog i drugog ciklusa značajno razlikuju samim time razlikuje se i mogućnost realizacije postavljenih obaveza i ciljeva.

Shodno tome, u Praksoteci profesor Kemal Kačapor govori na temu ‘Online mentorisanje’. Zvanje diplomiranog inžinjera elektrotehnike stekao je 2001. godine s temom ‘’Coursware sistemi za online edukaciju’’. Godinu dana kasnije, počinje rad na aplikaciji ‘’Moodle’’ na Ekonomskom fakultetu u Sarajevu. Od tada pa do danas Ekonomski fakultet za održavanje nastave koristi program Moodle o čijem funkcionisanju podrobnije govorimo. Kako navodi profesor, veliki je problem pronaći adekvatan način komunikacije sa kandidatima koji rade na magistarskom ili doktorskom radu, a kojima ste mentor. Ovim uputstvom nastoji se olakšati kako kandidatima tako i profesorima.

Osnovne strategije na kojima se zasniva uspješna komunikacija preko online pristupa su: ujednačiti očekivanja (što podrazumijeva usaglašavanje načina kontaktiranja, etičke principe i sl.), zatim uspostavljanje odnosa (uključuje pregled strukture, postavljanje zadataka i termina izvršenja istih kao i feedback) i na kraju voditi proces izrade rada (evidencija napretka i pružanje podrške).

U drugom dijelu prezentacije nudi se konkretan primjer mogućeg online pristupa koji se zasniva na radu u programu Moodle. Postoji verzija aplikacije i za mobilne telefone, koja je jednostavna za upotrebu i studentima i profesorima. Nakon što se prijavite, program nudi niz mogućnosti. Jedna od njih je i ‘’konsultacije i mentorstva’’ koja je kreirana da bi profesor mogao dodati CV, svoje radove itd. Profesor može da kreira prostor kako on to želi, shodno potrebama. Svaka objavljena informacija dolazi i na mail svim osobama unutar tog prostora tako da su svi obaviješteni bez da idu na stranicu fakulteta. Svaki kandidat ima svoj zasebni dio u kojem se nalazi njegov rad koji je vidljiv samo njemu i profesoru.

Kako bi upotpunili komunikaciju, Moodle ima mogučnost povezivanja na BigBlueButton kojim se otvara video konferencijski sistem. Radi se u saradnji sa BH Telecom-om i prednost je što nema ograničenja u trajanju poziva kao i besplatno korištenje.